
Návrh vyhlášky Ministerstva práce, sociálnych vecí a rodiny Slovenskej republiky o poskytovaní sociálnej služby vo všeobecnom hospodárskom záujme (ďalej len „návrh vyhlášky“), sa predkladá na základe splnomocňovacieho ustanovenia podľa § 61a ods. 22 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 253/2026 Z. z.
Cieľom návrhu vyhlášky je ustanoviť finančné podmienky poskytovania sociálnej služby vo všeobecnom hospodárskom záujme tak, aby spolufinancovanie tejto sociálnej služby z verejných zdrojov bolo transparentné, overiteľné a v súlade s pravidlami Európskej únie o štátnej pomoci vo forme náhrady za služby vo verejnom záujme podľa rozhodnutia Komisie (EÚ) 2025/2630 zo 16. decembra 2025 o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za služby vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu a ktorým sa zrušuje rozhodnutie 2012/21/EÚ.
Návrhom vyhlášky sa ustanovuje spôsob výpočtu nadmernej náhrady z verejných zdrojov poskytnutých na spolufinancovanie sociálnej služby vo všeobecnom hospodárskom záujme vrátane vymedzenia príjmov, z ktorých je poskytovanie tejto sociálnej služby financované, ako úhrnu výnosov zaúčtovaných za príslušný rozpočtový rok. Ďalej sa ustanovuje spôsob určenia primeraného zisku ako kladného rozdielu medzi príjmami a oprávnenými nákladmi najviac do maximálnej výšky vyjadrenej percentom z oprávnených nákladov, ktorá je 3 % oprávnených nákladov a odvíja sa od hodnoty relevantnej swapovej sadzby podľa čl. 6 ods. 3 rozhodnutia Komisie (EÚ) 2025/2630, ktorou je desaťročná swapová sadzba v eurách zverejnená Európskou komisiou na obdobie od 1. júla 2026 do 31. decembra 2026 vo výške 3,03 %, a účely, na ktoré ho možno použiť. Nadmerná náhrada je suma, o ktorú príjmy prevyšujú súčet oprávnených nákladov a maximálnej výšky primeraného zisku, zvýšená o primeraný zisk z predchádzajúceho rozpočtového roka, ktorý poskytovateľ sociálnej služby nepoužil v súlade s vyhláškou.
Návrh vyhlášky vymedzuje rozsah oprávnených nákladov na poskytovanie sociálnej služby vo všeobecnom hospodárskom záujme a spôsob ich určenia podľa druhu sociálnej služby, formy sociálnej služby a miesta jej poskytovania vrátane maximálnej výšky ročnej celkovej ceny práce na zamestnanca prepočítanej na jeden pracovný úväzok podľa kategórií zamestnancov a podmienok oprávnenosti odpisov dlhodobého majetku. Súčasne ustanovuje všeobecné pravidlá oprávnenosti nákladov a pravidlá rozpočítavania spoločných nákladov medzi jednotlivé sociálne služby.
Návrhom vyhlášky sa ustanovujú aj náležitosti návrhu rozpočtu poskytovania sociálnej služby vo všeobecnom hospodárskom záujme na príslušný rozpočtový rok a náležitosti zúčtovania financovania tejto sociálnej služby za príslušný rozpočtový rok, ktoré poskytovateľ sociálnej služby doručuje ministerstvu. Nadmerná náhrada sa posudzuje samostatne za každú sociálnu službu vo všeobecnom hospodárskom záujme podľa druhu sociálnej služby, formy sociálnej služby a miesta jej poskytovania, pričom vzájomná kompenzácia medzi jednotlivými sociálnymi službami nie je prípustná.
Prijatím návrhu vyhlášky sa vytvárajú právne podmienky na jednotné, transparentné a overiteľné posudzovanie finančných podmienok poskytovania sociálnej služby vo všeobecnom hospodárskom záujme a na predchádzanie vzniku nadmernej náhrady z verejných zdrojov.
Návrh vyhlášky nezakladá nové, dodatočné ani zmenené vplyvy na rozpočet verejnej správy, na limit verejných výdavkov, na životné prostredie, na informatizáciu spoločnosti, na služby verejnej správy pre občana, na manželstvo, rodičovstvo a rodinu, na sociálnu oblasť ani na podnikateľské prostredie. Všetky vplyvy návrhu vyhlášky sú zhodnotené v návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa menia a dopĺňajú niektoré zákony, ktorý bol predložený na rokovanie vlády Slovenskej republiky 6. mája 2026.
Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Návrh vyhlášky je v súlade s Európskou chartou miestnej samosprávy; ustanovuje výlučne spôsob posudzovania finančných podmienok poskytovania už zabezpečovanej sociálnej služby vo všeobecnom hospodárskom záujme a nezasahuje do rozsahu pôsobnosti ani do spôsobu hospodárenia obcí a vyšších územných celkov.
Návrh vyhlášky nadobúda účinnosť 31. decembra 2026. Podľa vyhlášky sa prvýkrát postupuje pri zostavovaní návrhu rozpočtu poskytovania sociálnej služby vo všeobecnom hospodárskom záujme a pri zúčtovaní financovania tejto sociálnej služby za rozpočtový rok 2027 v roku 2028.
